**José Ramón Prado Bugallo**, máis coñecido como **Sito Miñanco**, nado en San Tomé do Mar (Cambados) o 23 de setembro de 1955, é un empresario e, no seu momento, contrabandista galego.

Traxectoria
-----------

Pertence a unha familia de mariñeiros de Cambados, de orixe humilde, coñecida coma os Miñancos. Iniciouse no contrabando de tabaco da man de Vicente Otero Pérez "Terito", e despois formou a sociedade ROS con Ramiro Martínez Señoráns e Olegario Falcón Piñeiro. En 1983 estivo 6 meses no cárcere da Parda (Pontevedra) e outros dous en Carabanchel (Madrid), onde estableceu contacto co colombiano Fabio Ochoa.

En 1986 accedeu á presidencia do Club Juventud Cambados, o equipo de fútbol local, que daquela xogaba en Preferente. Deixou o cargo do club tres anos despois, logo de conseguir o ascenso á Segunda División B Española, en 1989.

Quedou á marxe da operación Nécora, e en 1994 foi detido en Pozuelo de Alarcón por introducir en España 2,5 toneladas de cocaína en 1990. Foi condenado pola Audiencia Nacional a 20 anos de prisión por tráfico de drogas, evasión de divisas e falsidade de documentos. O 8 de xullo de 1997 foi detido en Vigo, preto do Estadio de Balaídos, polo desembarco de 6 toneladas de haxix. De novo foi detido en Madrid o 16 de agosto de 2001 logo do apresamento dun alixo de 5 toneladas de cocaína en mar a fóra, preto da Güiana Francesa. Nese momento estaba en liberdade condicional logo de cumprir 7 dos 20 anos aos que fora condenado.

En febreiro de 2010 foi trasladado á prisión de Huelva. O 10 de xuño de 2011 concedéuselle un permiso penitenciario de tres días. Dito permiso fora inicialmente denegado por alto risco de fuga, amais de que continuaba levando a cabo actividades delictuosas dende o cárcere. Con todo, acabou por serlle concedido, con base no informe favorábel emitido pola prisión de Huelva. Alí tampouco se interviran as súas conversas telefónicas, malia a súa condición de preso FIES (Ficheiro de Internos de Especial Seguimento). O director da prisión onubense, Francisco Sanz, foi destituído do cargo o 21 de decembro dese ano por "perda de confianza". Segundo Instituciones Penitenciarias, Sanz recibiría agasallos, entre eles dous vehículos Mercedes-Benz por parte de narcotraficantes, a cambio de melloras nas súas condicións na prisión.

En febreiro de 2018 foi detido en Alxeciras, cidade onde residía en réxime de terceiro grao penitenciario, e enviado a prisión acusado de ser o máximo responsábel dunha rede que distribuía cocaína a Italia, Albania e Holanda. Con el foron encarceradas outras 20 persoas que presuntamente formaban parte da organización. Os axentes da Policía Nacional atoparon durante o rexistro un informe plastificado co guión da serie de televisión *Fariña*, de Antena 3, antes da súa emisión. Posteriormente, Miñanco foi descuberto intentando introducir 6.000 euros na prisión para "deixar claro o seu status" entre o resto de presidiarios.

A finais dese mesmo mes foi levado ao centro penitenciario da Lama para a vista oral nun xuízo por branqueo de capitais na Audiencia Provincial de Pontevedra, e declarouse en folga de fame.

Vida persoal
------------

Prado Bugallo tivo dúas fillas do seu primeiro matrimonio. Tras a separación, casou coa panameña Odalys Rivera, sobriña dun ministro do goberno do xeneral Noriega, con quen tivo outra filla.

Notas
-----

1. ↑  Leiro Conde, B.: *Un lugar tranquilo*. Ed. Nigra, 1993.
2. ↑  "Sito Miñanco outra vez detido", artigo en *Vieiros*, 16 de agosto de 2001
3. ↑  "Instituciones Penitenciarias pone la investigación en manos de la Fiscalía". *Huelva Información*. 22 de decembro de 2011. Consultado o 27 de agosto de 2017.
4. ↑  "'Narcolandia' entre rejas". *Público*. 22 de decembro de 2011. Consultado o 27 de agosto de 2017.
5. ↑  "Sito Miñanco traficaba con cocaína a Italia, Holanda y Albania". *El País*. 7 de febreiro de 2018. Consultado o 11 de febreiro de 2018.
6. ↑  Águeda, Pedro (5 de febreiro de 2018). "Detido o narco Sito Miñanco por tráfico de drogas e branqueo a dez días de volver ser xulgado". *Praza Pública*. Consultado o 5 de febreiro de 2018.
7. ↑  "Detenido Sito Miñanco en una gran operación antidroga". *El País* (en castelán). 28/2/2018.
8. ↑  "Sito Miñanco tenía el guion de la serie 'Fariña' en su casa cuando fue detenido". *El Español* (en castelán). Consultado o 15 de marzo de 2018.
9. ↑  "Sito Miñanco intentó introducir 6.000 euros en prisión". *ABC* (en castelán). Consultado o 20 de febreiro de 2018.
10. ↑  Puga, Natalia (26 de febreiro de 2018). "Sito Miñanco, en folga de fame na prisión da Lama". *PontevedraViva*. Consultado o 16 de xuño de 2022.
11. ↑  "De mariscador furtivo a narcotraficante", artigo en *El País*, 16 de agosto de 2001 *(en castelán)*.

Véxase tamén
------------

### Bibliografía

* Carretero, Nacho (2015). *Fariña: Historias e indiscreciones del narcotráfico en Galicia*. Libros del K.O. ISBN 9788416001477

### Outros artigos

* Fariña (libro)
* Fariña (serie de televisión)

|  |  |
| --- | --- |
| Control de autoridades | 
* Wd: Q9078187
* WorldCat
* VIAF: 6588155708703422580005

 |